རྒྱུ་མཚན་ནི་སྲོག་ཤིང་དེ་རིན་པོ་ཆེ་གོས་སྣ་ལྔ་ཡིས་ལེགས་པར་དཀྲིས་ཤིང་དར་ཡུག་དར་ཚོན་སྣ་ལྔས་ལེགས་པར་བཅིངས་ནས།དམུ་ཐག་དཀར་སེར་དམར་སྔོན་བཞི་ཀས་ཕྱོགས་མདོག་དང་མཐུན་པར་འདོགས་ཤིང་འདི་སྐད་ཅེས་ཟེར་བ་རེད།ཀྱེ་ཐག་དཀར་ཤར་དུ་འཐེན་པ་འདིར།།ས་བདག་ཆེན་པོ་སྟག་སྐྱ་བཞུགས།།ཐག་སེར་ལྷོ་རུ་འཐེན་པ་འདིར།།ས་བདག་གཡུ་འབྲུག་སྔོན་པོ་བཞུགས།།ཐག་དམར་ནུབ་ཏུ་འཐེན་པ་འདིར།།ས་བདག་ཆེན་མོ་བྱ་དམར་བཞུགས།།ཐག་སྔོན་བྱང་དུ་འཐེན་པ་འདིར།།ས་བདག་རུས་སྦལ་ནག་པོ་བཞུགས་ཞེས་པར་བརྟག་ན་ཕལ་ཆེར་སྒོ་སྲུང་ས་བདག་གི་དོན་ཡིན་པར་ངེས།མདའ་ནི་སྐྱེས་པ་ཕོ་ཡི་མཚོན་བྱེད་ཡིན་པར་གསུངས་ལ།ཚུལ་དེ་ལས་སྐྱེས་པ་ཕོ་རྣམས་ནི་ཡུལ་ལྷའི་སྲུང་སྐྱོབ་འོག་གནས་ཡོད་པར་སེམས་ཏེ།བསང་མཆོད་དུ་སྐྱེས་དམན་རྣམས་འགྲོ་མི་ཆོག་པ་རེད།མདུང་ནི་དགྲ་བགེགས་སྙིང་ལ་གཟེར་བའི་ཚབ་དང་།གྲི་ནི་དགྲ་བགེགས་སྲོག་གཅོད་པའི་དོད་དང་།ད་རུང་མེ་མདའ་ནི་ཐོག་གི་ཤུགས་དང་ལྡན་པའི་མཚོན་རྟགས་སུ་འཇོག་པ་རེད།རྡེའུ་དཀར་ནི་སེམས་དཀར་པོ་དང་སེམས་བརྟན་པ།ཕོ་ལྷ་དར་བའི་མཚོན་བྱེད་ཡིན་ཏེ།རྡོ་དཀར་དྲུག་གསུམ་བཅོ་བརྒྱད་འདི།།ཕོ་ལྷ་བརྩིས་པའི་བརྩིས་རྡོ་ཡིན།།དགྲ་ལྷ་བརྩིས་པའི་བརྩིས་རྡོ་ཡིན།།ཅང་སེ་གཉན་གྱི་བླ་རྡོ་ཡིན་ཞེས་པ་བཞིན་ཕོ་ལྷ་དར་བའི་དོད་དུ་འཇོག་པ་རེད།དམུ་ཐག་ནི་གཙོ་བོ་བལ་གྱིས་སླས་ཡོད་ལ།དེའི་མཚོན་དོན་ནི་མཁས་དབང་མཁར་རྨེའུ་བསམ་གཏན་ལགས་ཀྱིས་དམུ་ཐག་ནི་བོད་ཀྱི་བཙན་པོའི་རྣམས་ལྷ་ཡུལ་ནས་མི་ཡུལ་དུ་ཕེབས་པའི་ཡོ་བྱད་འབའ་ཞིག་མ་ཡིན་པར།དེ་ནི་མི་རྣམས་སྐྱེ་དུས་སུ་རང་བཞིན་ལྷན་སྐྱེས་སུ་ཡོད་པའི་དངོས་པོ་ཞིག་ཡིན་པར་འདོད་ཅེས་གསུངས་ལ།རྡོ་གཉན་དཀར་པོ་བཅུ་གསུམ་གྱིས།།ལབ་ཙེ་བཅུ་གསུམ་ངོ་སོ་བསྟོད།།དམུ་ཐག་དཀར་པོ་བཅུ་གསུམ་གྱིས།།ལབ་ཙེ་བཅུ་གསུམ་ངོ་སོ་བསྟོད།།མདའ་གདུང་རལ་གྲི་བཅུ་གསུམ་གྱིས།།ལབ་ཙེ་བཅུ་གསུམ་ངོ་སོ་བསྟོད།།མཛེས་པའི་སྤྱན་གཟིགས་བཅུ་གསུམ་གྱིས།།ལབ་ཙེ་བཅུ་གསུམ་ངོ་སོ་བསྟོད།།ཅེས་པར་བརྟག་ན་དམུ་ཐག་བཅུ་གསུམ་གྱི་གྲངས་ཀ་ཚང་དགོས་པ་དེ་ནི་ལབ་ཙེ་བཅུ་གསུམ་ཡོད་པ་དེ་དག་གི་སྐལ་ཡིན་པ་རེད།དར་ལྩོག་གམ་དཔུང་རྒྱན་ནི་དབང་ཐང་ཆེ་བ་དང་བཀྲ་ཤིས་པ།བསམ་ཐོག་ལ་རྟ་རྒྱུགས་པ་དང་འདོད་ཐོག་ལ་ཆར་འབབ་པ།དཀོན་མཆོག་གསུམ་གྱི་འཕྲིན་ལས་མི་ཉམས་པ་སོགས་ཀྱི་དོན་མཚོན་པ་རེད།རླུང་རྟ་ནི་ཁ་ལས་དར་བའི་དོད་དུ་ཁྲི་རྟ་དང་འབུམ་རྟ་བྱས་ནས་སྤུར་བ་རེད།མདོར་ན་ལབ་ཙེ་བརྩིགས་པའི་གཏེར་རྫས་དང་རྫས་སྣ་གང་རུང་ཞིག་ཡིན་རུང་དེར་བོད་རང་གི་ཐུན་མོང་མ་ཡིན་པའི་ཤེས་རིག་གི་མཚོན་དོན་ཁྱད་པར་ཅན་ལྡན་པས།ང་ཚོས་འདིའི་རིགས་ལ་སྔར་ལས་ལྷག་པར་འཚོལ་བསྡུ་དང་ཞིབ་འཇུག་བྱེད་རྒྱུ་གལ་ཆེ་བར་སེམས།